20. schôdza NR SR - 2.deň - B. popoludní
Dátum: 2011-06-29
Poslanec: Markovič, Peter (SDKÚ – DS)
Druh vystúpenia: Vystúpenie v rozprave

Ďakujem pekne, pán podpredseda. Ja som sa prihlásil najmä preto, lebo som bol zvedavý, s akým vystúpením vystúpia práve kolegovia za stranu SMER, pán poslanec Ondruš odišiel, takže ťažko sa mi k tomu bude vyjadrovať. Ale naozaj som bol na to zvedavý, pretože aj na výbore som ocenil, že diskusia o požiadavkách zdravotných sestier mala pomerne vecný charakter a naozaj že sa snažíme hľadať riešenia. A musím oceniť aj vystúpenie pána predsedu Novotného, ktorý veľmi korektne a vecne hovoril o tom, akým spôsobom sa snažíme riešiť požiadavky zdravotných sestier. Preto ma trošku mrzí, že sa tvárime alebo niektorí poslanci hlavne za stranu SMER sa tvária, ako keby doteraz bolo všetko v poriadku. Len potom celkom nerozumiem tomu, prečo dnes prerokúvame práve túto petíciu, prečo sa zdravotné sestry ozvali a prečo sú nespokojné. A boli ste ešte nedávno rok dozadu pri vláde vy a mali ste ministerstvo zdravotníctva, keď ste mohli všetko toto, čo dnes zdravotné sestry požadujú, splniť, preto si myslím, že to nie je celkom namieste, lebo dnes tu prerokúvame petíciu, a petícia to konštatuje. Dnes sa snažíme ich riešiť, ktoré vznikli za ostatný rok. Pán poslanec Raši od Zajaca až po hľadanie súčasného ministra pravdepodobne asi pozabudol, že on sám bol ešte relatívne nedávno ministrom zdravotníctva, a preto mal hľadať odpovede na tieto otázky. Je niekedy trošku až komické, že sa snažíme ostatné štyri roky, keď SMER mal hlavnú vládnu zodpovednosť, nejako stále to prehliadať a snažiť sa všetko zhadzovať práve na túto vládu. Mňa to mrzí práve preto, lebo aj vo výbore, si myslím, sme pomerne korektne a vecne o tomto rokovali a dnes sa z toho niekto snaží vytĺkať politický kapitál. A preto je zvláštne, keď naozaj tu exminister zdravotníctva kritizuje opatrenia, ktoré sám keď bol vo funkcii, neuskutočnil. Kolega Novotný tu pomerne obšírne hovoril o riešeniach požiadaviek zdravotných sestier. A musím povedať, že práve vláda a súčasná vládna koalícia sú naozaj prvé v ponovembrových slovenských dejinách, ktoré riešia komplexne požiadavky zdravotných sestier a snažia sa urobiť maximum pre to, aby sa im zlepšili pracovné a životné podmienky. Zdravotné sestry si to naozaj zaslúžia. A je neodškriepiteľným faktom, že práve naplnenie týchto požiadaviek je ich základným právom. A motiváciou súčasnej vládnej koalície a vlády je to, aby sme im maximálne vyšli v ústrety. Myslím si, že tie rokovania za ten necelý mesiac, odkedy zdravotné sestry rokovali aj na pôde Úradu vlády s pani premiérkou, okamžité prijaté uznesenie vlády navrhujúce jednotlivé riešenia sú dôkazom toho, že naozaj táto vláda sa snaží maximálne riešiť to, čo je v jej silách. Myslím si, že nielen navrhnuté opatrenia v Zákonníku práce, ale aj ďalšie opatrenia či už v zákonoch, ktoré sa pripravujú alebo budú pripravovať, keďže sme sa na tom dohodli, alebo aj iné, ktoré nesúvisia s legislatívou, dokazujú, že toto záujem vládnej koalície je. Ja vás preto prosím opätovne, aby sme naozaj sa snažili zachovať vecnú diskusiu, pretože s tými opatreniami, ktoré navrhujeme, aj komora sestier vyjadrila súhlas alebo tým opatreniam vyjadrila podporu, resp. sme sa dohodli na nejakom časovom hodnotení jednotlivých opatrení. Buď sa tie môžu revidovať, alebo sa budú ďalej pripravovať ďalšie opatrenia, či už v legislatíve alebo mimo legislatívy. Preto vás chcem veľmi pekne poprosiť, aby sme zachovali vecný tón a aby sme podporili zdravotné sestry. Ďakujem pekne.